
	Παρουσίαση της δίγλωσσης ανθολογίας

Πραγματοποιήθηκε στο Σπίτι της Κύπρου, την Παρασκευή 28 Νοεμβρίου 2014, η παρουσίαση της δίγλωσσης ανθολογίας, που εξέδωσαν οι Πολιτιστικές Υπηρεσίες του Υπουργείου Παιδείας και Πολιτισμού της Κυπριακής Δημοκρατίας, με τίτλο Διηγήματα Ελληνοκυπρίων και Τουρκοκυπρίων / Kıbrıslırum ve Kıbrıslıtürk Öykü Antolojis.
[bookmark: _GoBack]Η ανθολογία περιλαμβάνει διηγήματα σαράντα τεσσάρων λογοτεχνών, είκοσι έξι Ελληνοκυπρίων και δεκαοκτώ Τουρκοκυπρίων, που αντιπροσωπεύονται με πενήντα τέσσερα διηγήματά τους, τα οποία μεταφράστηκαν και δημοσιεύονται και στις δύο γλώσσες, ελληνικά και τουρκικά, με στόχο, όπως ανέφερε  η Μορφωτικός Σύμβουλος της Κυπριακής Πρεσβείας στην Αθήνα κ. Μαρία Παναγίδου, την περαιτέρω αλληλογνωριμία και ενίσχυση του διαπολιτισμικού διαλόγου των δύο κοινοτήτων μέσω του πολιτισμού και, στην προκειμένη περίπτωση, μέσω της λογοτεχνίας.
Χαιρετισμό στην εκδήλωση απέστειλε ο Πρέσβης της Κυπριακής Δημοκρατίας κ. Κυριακός Κενεβέζος, μέσω του οποίου, αφού συνεχάρη όλους τους συντελεστές της έκδοσης εξέφρασε την ευχή, να πετύχουμε όλοι, πολύ σύντομα, να κάνουμε τέτοιες εκδηλώσεις σε συνθήκες ελευθερίας και δικαιοσύνης, που θα είναι δυνατόν να προκύψουν από την επίτευξη μιας δίκαιης, βιώσιμης και λειτουργικής λύσης για το Κυπριακό προς όφελος όλων των νομίμων κατοίκων της Κυπριακής Δημοκρατίας.
Στον χαιρετισμό του, που ακολούθησε,  ο  Γενικός Γραμματέας της Ομοσπονδίας Κυπριακών Οργανώσεων Ελλάδας (ΟΚΟΕ) κ. Γεώργιος Μιχαηλίδης τόνισε τη μεγάλη σημασία της έκδοσης, η οποία προωθεί, όπως εξήγησε, έναν από τους βασικούς σκοπούς της ΟΚΟΕ, να δημιουργήσουμε το διάλογο, να δημιουργήσουμε τη συνεργασία ανάμεσα στις δύο κοινότητες, μέσα από την οποία θα προωθήσουμε την επανένωση της Κύπρου.
Για το βιβλίο μίλησαν, ο Ομότιμος Καθηγητής του Αριστοτελείου Πανεπιστημίου Θεσσαλονίκης κ. Γιώργος Κεχαγιόγλου, ο Κοσμήτορας της Σχολής Ανθρωπιστικών Επιστημών, Καθηγητής στο Τμήμα Τουρκικών και Μεσανατολικών Σπουδών του Πανεπιστημίου Κύπρου, κ. Niyazi Kızılyürek και οι δύο επιμελητές της έκδοσης, κ. Λευτέρης Παπαλεοντίου και κ. Ibrahim Aziz.
Ο κ. Κεχαγιόγλου, αφού έκανε αναφορά σε προηγούμενες προσπάθειες ανθολόγησης και παρουσίασης της λογοτεχνίας των δύο κοινοτήτων, τόσο στην Κύπρο όσο και στο εξωτερικό, χαρακτήρισε ως πολύ καλή, την πρώτη αυτή κρατική προσπάθεια ανθολόγησης διηγημάτων ελληνοκυπρίων και τουρκοκυπρίων συγγραφέων, που υπερβαίνει μέσω της μετάφρασης το γλωσσικό φράγμα μεταξύ των δύο κοινοτήτων, προτείνοντας και κάποια σημεία βελτίωσης της έκδοσης.
Ο κ. Kızılyürek τόνισε, στη συνέχεια, την αξία και τη σημασία αυτού του έργου από την άποψη της Εθνογραφίας και της Κοινωνιολογίας, καθώς μπορούμε να μάθουμε πολλά πράγματα για την Κύπρο του εχθές και του σήμερα, για την παραδοσιακή συνύπαρξη και την εθνοτική διένεξη, για την καθημερινή ζωή της παραδοσιακής και της σύγχρονης Κύπρου.
Εκ των επιμελητών, ο κ. Παπαλεοντίου, ανέφερε πως τα ανθολογημένα διηγήματα  μας βοηθούν να καταλάβουμε καλύτερα τους συμπατριώτες μας και να ξεφύγουμε από κάθε λογής στερεότυπα, ενώ ο κ. Aziz κατέληξε πως εκείνο που έχει ανάγκη, σήμερα, η μοιρασμένη μας πατρίδα, είναι η σύνεση, ο ρεαλισμός, η συναίνεση για ένα κοινό ευρωπαϊκό μέλλον, όπου θα ζουν ειρηνικά και σε ευημερία οι πολίτες της, όπως και στο παρελθόν. Όπως, άλλωστε, περιγράφεται σε πολλά διηγήματα της παρούσας ανθολογίας, όπου με νοσταλγία σκιαγραφείται από παλαιότερους συγγραφείς η αγαστή συμβίωση των Κυπρίων, ανεξάρτητα από εθνική καταγωγή.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας.

